William Kennish

She feelee, yeshaghteyr, ronseyder, oayllee as ynlaghteyr Manninagh va William Kennish (r. ayns Maghal, Mannin 'sy vlein 1799, as hooar baase er 19 Mayrnt 1862 ayns Caayr York Noa). V'eh ny chied pheiagh va failt ec Reiltys ny Steatyn Unnaneyssit son bollagh da Ammyr y Phanamaa y gheddyn magh.

Rug Kennish ayns thie beg ayns Skylley Maghal, Mannin, er y raad eddyr Doolish as Rhumsaa. She Gaelgeyr v'ayn as cha row agh beggan dy Vaarle echey derrey dy jiagh eh stiagh ayns Lhuingys-marrey Hostyn tra v'eh 22 vleeaney d'eash. D'ynsee eh yn Vaarle as ren eh roshtyn rhenk yn Ard-Heyr Lhuingey tra v'eh 27 bleeaney d'eash. Ayns Mean Fouyir ny bleeaney 1826 ren eh poosey Mary Byford ass Gillingham, Chatham, Kent, Sostyn.

Eddyr ny bleeantyn 1827 as 1832, tra v'eh foast gobbraghey 'sy Lhuingys-marrey, ren eh ynlaghtey corys noa son dy chiartaghey aght jeeree ny gunnaghyn marrey er cam-leighaltys as corys son gunnaghyn marrey y scughey gys y thalloo. Ren eh jeshaghey cummey yn uillin towsheyder.

Tra d'irree anaase ec Lhuingys-marrey Hostyn 'sy ghaal-imman, eddyr ny bleeantyn 1832 as 1840, ren eh kiaddey as cummey shiartanse dy ghaal-ghreienyn as sampleyr leah jeh'n scrod-heiyeyder.

D'irree eh ass Lhuingys-marrey Hostyn 'sy vlein 1840 as hoshee eh screeu daanyn. Hie yn obbyr echey, Mona's Isle and Other Poems, er ny hoilshaghey magh ayns Lunnin 'sy vlein 1844. Blein ny s'anmey hoshee eh lessoonyn y choyrt.

'Sy vlein 1849 hie eh gys America as hoshee eh towshan thallooyn airhey 'sy Cholombey as ayns 1855 ren eh plannal bollagh da Ammyr ny Panamaa er son y reiltys Americaanagh. Va'n coontys echey goit stiagh 'syn obbyr The Practicality and Importance of a Ship Canal to Connect the Atlantic and Pacific Oceans va soilshit magh 'sy vlein 1855 liorish George F. Nesbitt & Co. ass York Noa.

Ronney:Ruggyryn 'sy vlein 1799
Ronney:Baaseyn 'sy vlein 1862
Ronney:Feeleeyn firryn Manninagh
Ronney:Jeshaghteyryn firryn Manninagh
Ronney:Ronseyderyn Manninagh
Ronney:Oaylleeyn firryn Manninagh
Ronney:Ynlaghteyryn Manninagh
Ronney:Ammyr y Phanamaa
Ronney:Feallee ass Caayr York Noa